Наставна јединица бр. 67: **Растко Петровић: *Људи говоре***

Датум реализације: 17. 3. 2020.

***Људи говоре* – Растко Петровић**

Растко Петровић (1898‒1949) припада групи писаца који су се огласили непосредно после Првог светског рата и образовали језгро српских модерниста. Био је добровољац у рату, учесник у повлачењу преко Албаније. Средњу школу и факултет завршио је у Паризу. Упоредо је студирао књижевност и историју уметности. Након завршетка права коначно долази у Србију и обилази све њене крајеве. Као дипломатски службеник у Риму путује по Италији, Шпанији, Турској, Француској. Крајем 1928. одлази на путовање по Африци и са тог путовања доноси рукопис будућег **путописа Африка** (1930). Године 1935. одлази у Америку као дипломатски службеник, и тада обилази Сједињене Државе, Мексико, Кубу, Канаду. За живота је објавио следећа дела: Бурлеска господина Перуна бога грома (1921), Са силама немерљивим (1927), Африка (1930), Људи говоре (1931). Постхумно је објављен роман Дан шести (1960) и Дела Растка Петровића ( 1961-1974)

Умро је у туђини, у Америци, одбачен од свих, 1949.

**Проза Људи говоре** остала је до данас жанровски неодређена. Она има елементе и путописа, и кратког романа, и новеле, и кратке повести. Та **жанровска недефинисаност** била је новина за време у коме је настала.

Концепција дела настала је док је песник посматрао рад пчела. То је објашњење суштине ове прозе: она је узела из стварности најразноврснији материјал, губећи своја изворна својства и рађајући нешто сасвим ново и специфично.

* **Структура – три дела:**

1. **Прва посета језеру**
2. **Друга посета језеру**
3. **Рефлексије о природи и језеру**

* **Први и други део** имају наративну природу и дијалошку форму. У њима се остварује тема књиге (људски говор) кроз низ фрагментарних момената. Овде је у првом плану људски говор, а не сликање карактера који учествују у дијалогу. У ова два дела су развијена **два средишња мотива књиге: судбина рибара Пипа и девојке Ивоне**
* **Трећи део** испуњавају путникове рефлексије о свету и природи и човеку у њима. Тежиште је на општем, а не на појединачном
* На почетку дела видимо да нема класичне експозиције. Експозициону функцију преузима кратка пишчева белешка о подстицајима и намерама. Овим поступком наглашено је пишчево интересовање и тема књиге: **људски говор**
* Дијалог заузима највећи простор: он је једноставан, прост, разумљив.
* Простор и време само су наговештени: село, острво, језерце, данас, јуче, сутра
* Предмет прозе су људи, тачније говор људи
* Тиме је писац хтео да свом делу да универзални смисао и значење
* Путник долази међу људе, који живе једноставно и просто. Они му отворено казују своје бриге и тугу, али без уздаха и јадиковања. Они су свој живот прихватили као нешто што је само по себи дато, па су зато помирени са судбином. Људи су тихи, мирни, скоро нечујни.
* Тиха је и мирна и природа која их окружује; све је у складу људи, ваздуха, земље. Једина промена у том амбијенту је трамонтана и (бура)
* Такав је и путник који долази међу људе: предусретљив, љубазан, нежан, спонтан
* Разговор који воде људи и путник је случајан и спонтан, интимно пријатељско ћаскање
* Књига Људи говоре предочава питом предео, питоме људе, одмереног и скромног путника. Прича је **лирска**, мање путописна и епска
* **Тежиште књиге је на људској потреби за говором и саопштавањем својих мисли, жеља, ставова, мука.**
* Говор је могућност да се човек споразуме са другима и тако оствари своју социјалну функцију
* Говор је и могућност исповести , поверавања, интимног приближавања
* Говор се записује у тренутку када и настаје
* **Појединачно и опште**
* Писац жели да говори о општим и универзалним вредностима, али их налази у опсервацији појединачних вредности. Сликајући људе како говоре, он уочава и маркира појединачно, али га не извлачи у први план, јер би се наметнуло и онемогућило сагледавање општег
* У читаочевој свести не остају маркантне слике појединаца, осим **Пипа и Ивоне**
* Судбине Пипа и Ивоне доминирају овом прозом и једино се оне памте
* Они су повезани невидљивим нитима: то је љубав пробуђена у детињству, пораз љубави, туга и чежња
* Изнад свега тога је ћутање. Све је сведено на наговештај и слутњу
* Пипо је наговештен као актер већ у шестој ситуацији првог дела књиге. Тек пред крај првог дела књиге описан је сусрет путника и младог рибара Пипа.
* Кроз разговор се открива трагика живота младог рибара: желео је да као морнар обиђе свет, али му то отац није дозволио, већ га је оженио девојком коју није волео.
* Пипо је безвољан, живот сматра тамницом, породицу мучитељима
* Пипо је пример промашеног живота, испуњеног незадовољством и тугом
* Путник на улици среће Пипове кћери од којих се једна зове Ивона. Сазнаје и да је Пипо своју барку назвао Ивона. Ту је дат наговештај неостварене љубави
* Путник затим повезује судбне Пипа и Ивоне, коју је упознао још на почетку књиге
* Путниково опажање девојачке обле руке према ноћном небу и празне барке у једном маху сливају се у доживљај љубавног бола
* Након разговора са Ивоном у маслињаку изнад села, путник сазнаје да је девојка волела младића кога су после војске оженили другом. Она не жели да се удаје, а ако ипак одлучи то да уради поћи ће за неког чија деца остану сирочад. Ово је свесна жеља да се настави живот у болу и патњи, пошто прва и права љубав нису остварени
* Тако је само у наговештајима предочена једна неостварена љубав и два несрећна бића
* Ова епизода са Ивоном има сасвим другачију уметничку функцију
* Путников састанак са Ивоном нема за циљ сазнање о неоствареној љубави, већ остварење, бар делимично, његове чежње за лепотом
* Ивона представља оличење изванредне лепоте и путник жели да је мало дуже посматра и ужива у њој
* Близина лепе девојке, месечина, тајанственост самог састанка странца и лепе девојке, донели су ново осећање: то није само чежња за лепотом, него нешто више
* То није учинио. Овај сусрет остаје привидно недовршен и неостварен. Ни путник не жели да се он доврши и оствари јер би тиме престала чежња за лепотом и тада би живот био обесмишљен
* Овако остаје за цео живот један светао и топао тренутак и једна лепа девојка Ивона са језера
* Да је ова сцена завршена другачије, изгубила би оно најлепше: чистоту, лепоту и људску топлину

Овако, ова сцена представља најлепши и најпоетскији део књиге **Људи говоре.**

**Задатак:** Прочитајте одломак из овог дела у Читанци. Укратко анализирајте одломак и ликове Ивоне и Пипа. Који облици приповедања доминирају у одломку? Задатак проследити на имејл: [starcevic.sanja@esloznica.rs](mailto:starcevic.sanja@esloznica.rs). Јавите се на наведени мејл уколико постоје неке недоумице.